Μπεσάρ

Το Μπεσάρ () είναι πόλη, πρωτεύουσα της ομώνυμης επαρχίας στην Αλγερία. Το 2008 η πόλη είχε πληθυσμό 165.627 κατοίκων, από 134.954 το 1998, με ετήσιο ρυθμό αύξησης 2,1%. Η κοινότητα καλύπτει έκταση 5.050 τ.χλμ.. 

Πριν την ανακάλυψη του άνθρακα στην περιοχή το 1907, το Μπεσάρ ήταν μια μικρή πόλη όπως πολλές άλλες στην περιοχή. Αναπτύχθηκε από τη δραστηριότητα των ανθρακωρυχείων μέχρις ότου η παραγωγή πετρελαίου κατέλαβε την αγορά.

Δερμάτινα είδη και κοσμήματα είναι γνωστά προϊόντα του Μπεσάρ. Χουρμάδες, λαχανικά, σύκα, δημητριακά και αμύγδαλα παράγονται κοντά στο Μπεσάρ. Υπάρχουν αποθέματα λιθάνθρακα κοντά στο Μπεσάρ, αλλά δεν είναι εκμεταλλεύσιμα σε μεγάλο βαθμό, διότι το κόστος μεταφοράς είναι πολύ υψηλό σε σχέση με το κόστος των κοιτασμάτων πετρελαίου και αερίου της ανατολικής Αλγερίας. Η πόλη ήταν κάποτε η έδρα γαλλικού τάγματος Λεγεώνας των Ξένων. 

Ο πομπός βραχέων Κεναντσά, του οποίου οι πύργοι είναι οι ψηλότερες δομές στην Αλγερία με 357 μ., βρίσκεται κοντά στο Μπεσάρ.

Τοποθεσία 
Το Μπεσάρ βρίσκεται στα βορειοδυτικά της Αλγερίας, περίπου 58 χλμ. νότια των συνόρων με το Μαρόκο.

Γεωγραφία 

Το Μπεσάρ βρίσκεται σε υψόμετρο 747 μ. στις όχθες του ποταμού Ουέντ Μπεσάρ, που διέρχεται από την πόλη από τα βορειοανατολικά προς τα νοτιοδυτικά. Τα βραχώδη υψίπεδα του Ντζεμπέλ Μπεσάρ έχουν θέα στην πόλη από τα νοτιοανατολικά, φτάνοντας τα 1.206 μ. στα ανατολικά της πόλης. Ακόμη και στα βορειοανατολικά η οροσειρά Ντζεμπέλ Αντάρ φτάνει στα 1.953 μ.. Στα βορειοδυτικά, αντίθετα, βρίσκεται ένα επίπεδο βραχώδες ρεγκ (ερημική περιοχή).

Κλίμα 
Το Μπεσάρ έχει θερμό ερημικό κλίμα (Κλιματική ταξινόμηση Κέππεν BWh), με εξαιρετικά ζεστά καλοκαίρια και ζεστούς χειμώνες παρά το υψηλό υψόμετρο. Υπάρχει σχετικά ελάχιστη βροχόπτωση καθ' όλη τη διάρκεια του έτους και τα καλοκαίρια είναι ιδιαίτερα ξηρά.

Οικονομία 
Η γεωργία είναι σημαντική βιομηχανία στο Μπεσάρ. Η κοινότητα έχει συνολικά 8.384 εκτάρια (20.720 στρέμματα) καλλιεργήσιμης γης, εκ των οποίων 5.100 εκτάρια (13.000 στρέμματα) αρδεύονται. Υπάρχουν συνολικά 109.000 χουρμαδιές στην κοινότητα, οι οποίες καταλαμβάνουν 910 εκτάρια (2.200 στρέμματα). Σε άλλες καλλιέργειες περιλαμβάνονται λαχανικά, σύκα, δημητριακά και αμύγδαλα. Το 2009 υπήρχαν 19.067 πρόβατα, 16.664 κατσίκες, 1.766 καμήλες και 444 βοοειδή. Υπήρχαν επίσης 126.000 κοτόπουλα σε 20 αγροκτήματα. 

Υπάρχει τουρισμός στην πόλη, με 10 ξενοδοχεία και τουριστικά αξιοθέατα, όπως αμμόλοφοι, φοινικόδεντρα, παλιά κσαρ και αρχαίο οχυρό. 

Σε άλλες βιομηχανίες στην πόλη περιλαμβάνεται η εξόρυξη άνθρακα και η παραγωγή δερμάτινων ειδών και κοσμημάτων.

Υποδομές και στέγαση 

Το 98% του πληθυσμού του Μπεσάρ έχει πρόσβαση σε πόσιμο νερό, 95% συνδέεται με το αποχετευτικό δίκτυο και το 99% (συμπεριλαμβανομένων 33.180 κατοικιών) έχει πρόσβαση σε ηλεκτρική ενέργεια.

Μεταφορές 
Η κύρια οδός που περνά από το Μπεσάρ είναι ο αυτοκινητόδρομος N6, ο οποίος το συνδέει με το Μεσεριά, τη Σαϊντά, τη Μάσκαρα και το Οράν στα βόρεια και με το Αντράρ και το Τιμιαουίν στα νότια. Υπάρχουν δρόμοι συνολικού μήκους 2.075 χλμ. στην κοινότητα. 

Εξυπηρετείται από τον μετρικού εύρους σταθμό της SNTF, ενώ υπάρχουν σχέδια για μετατροπή της γραμμής σε κανονικού εύρους Από το 1941 έως το 1963 συνδεόταν με τον κανονικού εύρους Σιδηρόδρομο Μεσογείου-Νίγηρα. 

Το Μπεσάρ εξυπηρετείται από το αεροδρόμιο Μπουντγκενέ Μπεν Αλί Λοτφί, 4 χλμ. βορειοδυτικά της πόλης.

Εκπαίδευση 
Η πόλη στεγάζει το Πανεπιστήμιο του Μπεσάρ.

Το 8,3% του πληθυσμού έχει ολοκληρώσει την τριτοβάθμια εκπαίδευση και το 23,0% έχει ολοκληρώσει τη δευτεροβάθμια εκπαίδευση. Το συνολικό ποσοστό αλφαβητισμού είναι 86,4% και είναι 91,4% μεταξύ των ανδρών και 81,4% μεταξύ των γυναικών.

Υγεία 
Το Μπεσάρ διαθέτει 2 νοσοκομεία, 4 πολυκλινικές, μαιευτήριο και ψυχιατρείο.

Πολιτισμός 
Το Μπεσάρ διαθέτει κινηματογράφο καθώς και μουσείο.

Θρησκεία 
Το Μπεσάρ διαθέτει πάνω από 30τζαμιά.

Παραπομπές

Εξωτερικοί σύνδεσμοι 

 Επίσημη ιστοσελίδα της επαρχίας Μπεσάρ 

Πόλεις της Αλγερίας